<classify> BAADA ya Katibu Mkuu wa Chama cha Mapinduzi CCM, Bashiru Ally pichani, kutangaza kurudiwa kwa upigaji kura za wagombea wa Serikali za Mitaa, Mwenyekiti wa chama hicho Mkoa wa Dar es Salaam, Kate Kamba, amesema kazi hiyo ilianza tangu jana kwenye baadhi ya maeneo kulikokuwa na matatizo.Kamba alisisitiza kuwa kura hizo zitarudiwa kwenye maeneo husika tu na baada ya kukamilika itafanyika tathmini. Uamuzi wa kurudiwa kwa kura hizo umetokana na agizo la Bashiru alilolitoa juzi kwa madai kuwa kuna baadhi ya wabunge na madiwani waliotaka kupanga safu zao za uongozi kwa ajili ya Uchaguzi Mkuu ujao wa mwaka 2020.Alisema wabunge na madiwani hao walifanya hivyo ili kupata watu wa kuwaunga mkono katika uchaguzi huo wa mwakani katika kura za maoni za CCM. Katika hilo, Mkoa wa Dar es Salaam ulitajwa kuwa kinara wa kuongoza kwa uvunjifu wa kanuni kwenye uchaguzi wa kura za maoni hali iliyosababisha kutokea kwa sintofahamu hiyo na kutaka kura hizo zipigwe upya.Kwa kuwa Dk Bashiru aliitaja Wilaya ya Kinondoni kuongoza kwa uvunjifu huo wa kanuni na kutokuzingatia Katiba ya CCM, gazeti hili lilimpata Mwenyekiti wa Chama hicho Wilaya ya Kinondoni, Aroun Maluma ili kujua kama wameshaanza kutekeleza agizo la Katibu Mkuu au la.Maluma alilielekeza gazeti hili kuzungumza na Katibu Mwenezi wa CCM wa Wilaya hiyo, Joha Dole ambapo juhudi za kumpata hazikufanikiwa. Wagombea watakaopitishwa na chama hicho ndiyo watakaokuja kushiriki katika uchaguzi wa Serikali za Mitaa unaotarajiwa kufanyika nchi nzima Novemba 24, mwaka huu.  <topic>: KITAIFA 